



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

            DE DISCIPLINĂ ŞI IMUNITĂŢI
	
	               Bucureşti, 11 iunie 2014
                  Nr. Plx.  268/2014


A V I Z 

asupra 
propunerii legislative pentru modificarea art.5 din Legea nr.299/2007 
privind sprijinul acordat românilor de pretutindeni
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare cu propunerea legislativă pentru modificarea art.5 din Legea nr.299/2007 privind sprijinul acordat românilor de pretutindeni, trimisă cu adresa nr. Plx. 268/2014 din 2 iunie 2014, înregistrată sub nr. 4c-11/617 din 2 iunie 2014.
Camera Deputaţilor este Cameră decizională, conform dispoziţiilor art. 75 alin. (1) şi (3) din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.

Senatul a respins propunerea legislativă în şedinţa din data de 27 mai 2014, în calitate de primă Cameră sesizată.

Obiectul de reglementare este modificarea şi completarea art.5 din Legea nr.299/2007 privind sprijinul acordat românilor de pretutindeni în sensul de a concede anumite facilităţi românilor din diaspora - sau cultelor recunoscute legal în România care au unităţi de cult în statele în care îşi au domiciliul sau reşedinţa românii din diaspora - atât pe teritoriul României, cât şi în statul de cetăţenie/reşedinţă, propunându-se, în principal, următoarele:
· reglementarea faptului că beneficiarilor de drepturi acordate românilor de pretutindeni li se recunosc de drept facilităţile prevăzute de dispoziţiile Legii 299/2007, republicată, cu modificările ulterioare, nemaifiind necesară solicitarea scrisă, aşa cum este reglementat în prezent;

· acordarea drepturilor prevăzute de lege la art. 5 alin (1) lit. e) – h) şi cultelor recunoscute legal în România care au organizate unităţi de cult în statele în care îşi au domiciliul/reşedinţa românii de pretutindeni prevăzuţi de Legea 299/2007;

· stabilirea în sarcina Guvernului de a include sumele necesare acordării drepturilor stabilite de Legea 299/2007, anual, în bugetul Institutului Cultural Român.  
În conformitate cu dispoziţiile art. 111 alin. (1) din Constituţia României, republicată, Guvernul, prin adresa cu nr. 557/28.03.2014, a transmis Parlamentului României punctul său de vedere prin care nu susţine adoptarea propunerii legislative în forma prezentată.
De asemenea, sunt încălcate dispoziţiile Legii nr. 500/2002 privind finanţele publice, cu modificările şi completările ulterioare, ale Legii responsabilităţii fiscal-bugetare nr. 69/2010, cu modificările şi completările ulterioare şi ale art. 168 alin. (5) din Constituţia României, nefiind precizate sursele de finanţare. 
În şedinţa din data de 11 iunie 2014, potrivit art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat actul normativ supus avizării, expunerea de motive şi au avut în vedere avizul favorabil al Consiliului Legislativ, transmis prin documentul înregistrat sub nr. 29/15.01.2014. 

În urma dezbaterilor, cu unanimitate de voturi, s-a hotărât acordarea unui aviz negativ propunerii legislative.

În raport cu obiectul şi conţinutul reglementării, propunerea legislativă face parte din categoria legilor ordinare.

